A BIZOTTSÁG HATÁROZATA
(2005. június 13.)
a 2005/131/EK bizottsági határozatnak egy, az Egyesült Királyságban az állat-egészségügy (biológiai kockázatok) területével foglalkozó közösségi referencialaboratórium 2005. évi pénzügyi támogatása tekintetében történő módosításáról
(az értesítés a C(2005) 1711. számú dokumentummal történt)
(Csak az angol nyelvű szöveg hiteles.)
(2005/439/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 28. cikke (2) bekezdésére,
mivel:
(1)
Az egyes, biológiai kockázatokkal foglalkozó közösségi állat-egészségügyi referencialaboratóriumok 2005. évi közösségi pénzügyi támogatásáról szóló, 2005. február 7-i 2005/131/EK bizottsági határozat (2) közösségi pénzügyi támogatást nyújt nekik bizonyos funkciók betöltéséért és kötelezettségek teljesítéséért.
(2)
2005. január 28-án egy közösségi szakértői testület, a TSE-k közösségi referencialaboratóriumának (CRL) elnökletével, megerősítette a szarvasmarhák szivacsos agyvelőbántalmának (BSE) egy Franciaországban levágott kecskében kimutatott jelenlétét. Ez volt a BSE első előfordulása kiskérődzőnél természetes körülmények között.
(3)
2005. január 28-i nyilatkozatában az Európai Élelmiszerbiztonsági Hatóságnak (EFSA) a biológiai veszélyekkel foglalkozó tudományos testülete kiemelte: hátravan még annak tisztázása, hogy a BSE-vel fertőzött franciaországi kecske egyedi esetének mekkora jelentőséget kell tulajdonítani. Az EFSA rámutatott, hogy ehhez elengedhetetlenek a TSE-k kecskéknél való fokozott megfigyelésének eredményei. Válaszul erre a 214/2005/EK bizottsági rendelet (3)2005. február 11-től új programot vezetett be a kecskeféléknél előforduló TSE-k ellenőrzésére. Az új megfigyelési program keretében a kecskefélék közül az eddiginél jelentősen több egészséges vágóállatot, illetve a gazdaság területén elhullott egyedet kell megvizsgálni.
(4)
A 999/2001/EK európai parlamenti és tanácsi rendelet III. és X. mellékletének a szarvasmarha-, juh- és kecskefélék fertőző szivacsos agyvelőbántalmai járványügyi megfigyelésének tekintetében történő módosításáról szóló, 2005. január 12-i 36/2005/EK bizottsági rendelet (4) stratégiát vezetett be a szarvasmarhák szivacsos agyvelőbántalmának (BSE) kiskérődzőkben való esetleges előfordulásának kivizsgálására. E stratégia először is annak megvalósításában áll, hogy a kiskérődzőknél bizonyítottan előfordult összes TSE-fertőzéses esetet a nemzeti referencialaboratóriumok szintjén kiszűrjék. Másodszor pedig abban, hogy valahányszor az első vizsgálat alapján nem lehetett a BSE-t kizárni, körvizsgálatot hajtsanak végre legalább három különböző módszerrel a TSE-k vizsgálatára kijelölt közösségi referencialaboratórium (CRL) felügyelete alatt álló, kiválasztott laboratóriumokban. Végezetül, ha a molekuláris tipizálás eredményének megerősítésére van szükség, egerekkel folytatott törzstipizálást kell végezni. A közösségi hozzájárulás a körvizsgálat és az egerekkel folytatott törzstipizálás összes költségét fedezni fogja.
(5)
A Bizottság kérésére a 2005. évi munkatervben szerepel a CRL-ek azon feladata, hogy a különböző laboratóriumokban végrehajtott körvizsgálatot és egerekkel folytatott törzstipizálást összehangolják.
(6)
Ezért a CRL éves munkatervéhez nyújtott közösségi pénzügyi támogatást meg kell növelni, hogy fedezze a körvizsgálat és az egerekkel folytatott törzstipizálás többletköltségeit.
(7)
A 2005/131/EK határozatot ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/131/EK határozat 5. cikkének (1) bekezdése helyébe a következő szöveg lép:
„(1) A Közösség pénzügyi támogatásban részesíti az Egyesült Királyságot a 999/2001/EK rendelet X. melléklete B. fejezetében előírt funkciók betöltéséhez és kötelezettségek teljesítéséhez, vagyis a fertőző szivacsos agyvelőbántalmak (TSE) ellenőrzéséhez, amit a Veterinary Laboratories Agencynek (Addlestone, Egyesült Királyság) kell végrehajtania.
A 2005. január 1-től 2005. december 31-ig terjedő időszakban a pénzügyi támogatás nem haladhatja meg a 810 500 eurót.”
2. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2005. június 13-án.